สามัคคีชี้แชมป์ไรเดอร์ฯ
บียอร์นหวั่นใจทีมมะกันเริ่มซี้กันมือ1โลกญ.เฮอยากสวิงออกัสตา
24 ส.ค. 2555

บียอร์นหวั่นใจทีมมะกันเริ่มซี้กันมือ1โลกญ.เฮอยากสวิงออกัสตา
บียอร์น ยัน “สามัคคี” ปัจจัยหลักสู่แชมป์สวิงไรเดอร์ คัพ 
โทมัส บียอร์น (เดนมาร์ก) ที่เป็น 1 ใน 3 ผู้ช่วยกัปตันทีมไรเดอร์คัพ ยุโรป เชื่อว่าความสามัคคีของผู้เล่นช่วยให้ประสบความสำเร็จในศึกกอล์ฟแห่งศักดิ์ศรี “ไรเดอร์ คัพ” ระหว่างทีมสหรัฐกับทีมยุโรป ซึ่งจัดขึ้นทุก 2 ปี
ทีมยุโรปที่มี โฮเซ มาเรีย โอลาซาบัล (สเปน) เป็นกัปตันทีมในปีนี้ คว้าชัยไป 6 จาก 10 ครั้งล่าสุด ขณะที่ทีมสหรัฐ เจ้าภาพครั้งนี้ ได้ชูถ้วย 4 ครั้ง เนื่องมาจากการเล่นเป็นทีมเวิร์กของโปรยุโรปนั่นเอง และที่ผ่านมานั้นทีมสหรัฐมักจะต่างคนต่างเล่น และไม่ค่อยช่วยเหลือกันระหว่างแข่ง แต่สำหรับคราวนี้ บียอร์น บอกว่าทีมสหรัฐที่มี เดวิส เลิฟ เดอะ เธิร์ด เป็นกัปตันทีม มีมิตรภาพในทีมดีกว่าเดิมมาก เนื่องจากมีนักกอล์ฟหลายคนที่สนิทกัน 
“พวกเขา (ทีมสหรัฐ) มีโปรหลายคนที่สนิทสนมกันเป็นอย่างดี อาทิ บับบา วัตสัน, ริกกี ฟาวเลอร์ และ ฮันเตอร์ มาฮาน ซึ่งพวกเขามีโอกาสใช้เวลาร่วมกันเยอะ ทำให้เป็นเพื่อนที่ดีต่อกัน ซึ่งนั่นคือจุดแข็งของเรา (ทีมยุโรป) มาตลอด แต่ตอนนี้ผมได้เห็นมันในทีมของพวกเขา” บียอร์น แชมป์ยูโรเปียน ทัวร์ 13 สมัย กล่าว 
นอกจากนี้ โปรจากแดนโคนมที่อยู่ในทีมยุโรปชุดแชมป์ปี 1997 และ 2002 ยังบอกอีกว่า มันเป็นเรื่องง่ายที่ทีมสหรัฐซึ่งเป็นเจ้าภาพครั้งนี้ และนำทัพโดย “พญาเสือ” ไทเกอร์ วูดส์ อดีตมือ 1 โลก ที่รั้งอันดับ 3 ปัจจุบัน จะมีสภาพแวดล้อมในทีมที่ดี เพราะทุกคนมาจากชาติเดียวกัน ขณะที่ทีมยุโรปซึ่งนำโดย รอรี แม็คอิลรอย (มือ 1 โลก/ไอร์แลนด์เหนือ) อยู่กันหลายประเทศ
ทั้งนี้ ศึกไรเดอร์ คัพ ที่สวิงกันแบบโฟร์ซัมส์ และโฟร์บอลใน 2 วันแรก ก่อนจะดวลเดี่ยว 12 คู่วันสุดท้ายนั้น ในปีนี้จัด ณ สนามเมดินาห์ คันทรี คลับ ที่อิลลินอยส์, สหรัฐ วันที่ 28-30 ก.ย.
ด้าน เสิ้นหย่าหนี (ไต้หวัน) มือ 1 โลกหญิง ออกมาเผยว่า ที่สนามออกัสตา เนชันแนล กอล์ฟ คลับ ที่จอร์เจีย ซึ่งเป็นสังเวียนศึกเมเจอร์ “เดอะ มาสเตอร์ส” ของนักกอล์ฟชาย ยอมเปิดรับสมาชิกสตรีครั้งแรกนับแต่ก่อตั้งมา 80 ปี เมื่อวันจันทร์ โดยมี คอนโดลีซซา ไรซ์ อดีตที่ปรึกษาด้านความมั่นคงแห่งชาติของอดีตประธานาธิบดีสหรัฐ จอร์จ ดับเบิลยู. บุช เป็นสมาชิกสตรีคนแรก
“ฉันแฮปปี้มาก ในที่สุดก็ยอมให้ผู้หญิงเป็นเมมเบอร์ได้แล้ว หากมีโอกาสฉันไปแน่ เพราะมันท้าทายมาก เนื่องจากไม่เคยเล่นที่นั่นมาก่อน” เสิ้น กล่าวก่อนลงแข่ง แอลพีจีเอ ทัวร์ “แคนาเดียน โอเพน” ที่แวนคูเวอร์, แคนาดา (23-26 ส.ค.)